Preben Ramskov i Ulsted er her i julen gået all in på at få skabt en spektakulær juleudsmykning, der signalerer masser af julefest og giver lys til både gården og gaden. På sin ejendom har Preben Ramskov pyntet det meste af sin matrikel op med lyskæder og lysende rensdyr. Et projekt der startede for 7 år siden, som et lille nabodrilleri. - Da vi flyttede herud sagde folk i området, at min nabo altid havde det flotteste julebelysning i området. Så tænkte jeg, det kan ikke passe – det må jeg gøre noget ved. Så jeg tog kampen op. Jeg begyndte tidligt at sætte julekæder op, uden at min nabo opdagede det, så da han skulle tænde hans julelys, der var jeg klar og havde noget, der var meget større end hans, siger Preben Ramskov med et glimt i øjet. Siden har det taget om sig med julebelysningen på adressen i Ulsted. År for år har Preben Ramskov hele tiden bygget på med mere og vildere julebelysning, men det er ikke længere for at drille og være bedre end naboen. - Det er hyggen ved det, som gør, at jeg gør det. Jeg har gået at tænkt på, om vi skulle koble lidt sammen med naboen, så det hele hang sammen i en helhed, siger Preben Ramskov. Mange kommer kørende langvejs fra for at se den omfattende udsmykning og mange børn bliver fotograferet sammen med den lysende snemand, og det er det, der gør det værd at bruge hele november måned på at sætte de 30.000 dioder op. - Vi er rigtig galde for, at folk kommer forbi og stopper op og tager billeder. Min kone star i Hjallerup Bageri, hvor kunder kommer forbi og roser vores julepynt. Det er det, der giver lysten til at gøre det næste år, siger Preben Ramskov. Næste år kommer der igen julelys på ejendommen i Ulsted. Men bare at genbruge julebelysningen fra i år kan ikke komme på tale. For hvert år skal der gøres noget nyt og noget mere. - Der kommer højst sandsynligt musik næste år. Jeg har en svigersøn, der havde planer om at lave noget julemusik i år, men da han så lyset, var det lidt mere omfattende, end han havde forestillet sig, så han skal have bestilt noget, som er lidt større, siger Preben Ramskov.

Opsummering:
I Ulsted nøjes de ikke med en fedtet guirlande. Her bliver familien Ramskovs ejendom pyntet fra top til tå med julekæder og lys.